Rowers loop hul vas toe hulle na toneel terugkeerFoto bloot ter illustrasie. (Foto: Unsplash) Twee vermeende huisrowers is in hegtenis geneem toe hulle doodluiters verby ’n huis in die Oos-Kaap geloop het kort nadat hulle by dié einste huis ingebreek het. Die polisie was in dié stadium nog op die toneel en die huiseienaar het die verdagtes herken. Kol. Priscilla Naidu, woordvoerder van die polisie, sê die 33-jarige eienaar van die betrokke huis in Ikamvelihle in die noorde van Gqeberha is Vrydag omstreeks 21:30 by haar tuiskoms deur twee verdagtes oorval toe sy haar motor in die motorhuis parkeer het. Die verdagtes het ’n vuurwapen op haar gerig. Haar beursie, selfoon, huis- en motorsleutels is by haar afgeneem en sy is by die huis ingeboender. Die vrou se broer is ook in die huis gedreig voordat die huis geplunder is. Die twee verdagtes het daarna in die huiseienaar se motor met gesteelde items op die vlug geslaan en later teruggekeer om nog items te buit. Vier selfone, ŉ skootrekenaar, ŉ televisiestel, bankkaarte en ŉ beursie is eindelik gesteel. Die twee verdagtes het egter omstreeks 23:30 doodluiters verby die huis gestap terwyl polisiebeamptes nog buite besig was om die slagoffers se verklarings te neem. “Hulle is dadelik deur die slagoffers herken en in hegtenis geneem.” Die gesteelde motor is Saterdagoggend verlate in ’n systraat naby die huis gevind. Daar was egter geen teken van die gesteelde items nie. Die twee verdagtes, onderskeidelik 29 en 36 jaar oud, sal na verwagting vandag (Maandag) in die New Brighton-landdroshof verskyn op aanklag van huisroof.